KOMISIJOS REGLAMENTAS (EB) Nr. 93/2007
2007 m. sausio 30 d.
iš dalies keičiantis Europos Parlamento ir Tarybos reglamentą (EB) Nr. 2099/2002, įsteigiantį Jūrų saugumo ir laivų taršos prevencijos komitetą (COSS)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. lapkričio 5 d. Europos Parlamento ir Tarybos reglamentą (EB) Nr. 2099/2002, įsteigiantį Jūrų saugumo ir teršimo iš laivų prevencijos komitetą ir iš dalies keičiantį saugios laivybos ir teršimo iš laivų prevencijos reglamentus (1), ypač į jo 7 straipsnį,
kadangi:
(1)
Reglamentu (EB) Nr. 2099/2002 buvo įsteigtas Jūrų saugumo ir laivų taršos prevencijos komitetas (angl. COSS).
(2)
COSS paskirtis yra centralizuoti pagal Bendrijos teisės aktus dėl laivybos saugos, laivų taršos prevencijos ir gyvenimo bei darbo laivuose sąlygų apsaugos įsteigtų komitetų užduotis.
(3)
Visuose naujuose laivybos saugos srityje priimtuose Bendrijos teisės aktuose turėtų būti daroma nuoroda į COSS.
(4)
2004 m. balandžio 21 d. Europos Parlamento ir Tarybos reglamento (EB) Nr. 789/2004 dėl krovininių ir keleivinių laivų perkėlimo Bendrijoje iš vieno registro į kitą, panaikinančio Tarybos reglamentą (EEB) Nr. 613/91 (2), 7 straipsnyje, 2005 m. rugsėjo 7 d. Europos Parlamento ir Tarybos direktyvos 2005/35/EB dėl taršos iš laivų ir sankcijų už pažeidimus įvedimo (3) 13 straipsnyje bei 2006 m. vasario 15 d. Europos Parlamento ir Tarybos reglamento (EB) Nr. 336/2006 dėl Tarptautinio saugaus valdymo kodekso įgyvendinimo Bendrijoje ir panaikinančio Tarybos reglamentą (EB) Nr. 3051/95 (4) 12 straipsnyje numatyta, kad įgyvendinant tuos teisės aktus Komisijai padeda COSS.
(5)
Todėl Reglamentą (EB) Nr. 2099/2002 reikėtų atitinkamai iš dalies pakeisti.
(6)
Šiame reglamente numatytos priemonės atitinka Jūrų saugumo ir laivų taršos prevencijos komiteto (COSS) nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2099/2002 2 straipsnio 2 dalis papildoma šiais punktais:
„t)
2004 m. balandžio 21 d. Europos Parlamento ir Tarybos reglamentas (EB) Nr. 789/2004 dėl krovininių ir keleivinių laivų perkėlimo Bendrijoje iš vieno registro į kitą, panaikinantis Tarybos reglamentą (EEB) Nr. 613/91 (5);
u)
2005 m. rugsėjo 7 d. Europos Parlamento ir Tarybos direktyva 2005/35/EB dėl taršos iš laivų ir sankcijų už pažeidimus įvedimo (6);
v)
2006 m. vasario 15 d. Europos Parlamento ir Tarybos reglamentas (EB) Nr. 336/2006 dėl Tarptautinio saugaus valdymo kodekso įgyvendinimo Bendrijoje ir panaikinantis Tarybos reglamentą (EB) Nr. 3051/95 (7).
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. sausio 30 d.